โตเกียวมารีนฯปั๊มเบี้ยบำนาญ
รับเทรนด์สังคมไทยสู่วัยสูงอายุ จับลูกค้ากลุ่มบนเบี้ยครึ่งแสน
10 พ.ค. 2555

รับเทรนด์สังคมไทยสู่วัยสูงอายุ จับลูกค้ากลุ่มบนเบี้ยครึ่งแสน
โตเกียวมารีน ประกันชีวิต ลุยขายบำนาญรับแนวโน้มคนไทยเข้าสู่สังคมสูงอายุเพิ่ม
นายฮิโรชิ ทาเทอิชิ กรรมการผู้จัดการ บริษัท โตเกียวมารีนประกันชีวิต (ประเทศไทย) เปิดเผยว่า ในช่วง 4 เดือนแรกของปีนี้ บริษัทสามารถทำเบี้ยรับปีแรกผ่านทุกช่องทางได้ 175 ล้านบาท โดยเฉพาะมาจากช่องทางตัวแทนที่ได้เบี้ยมากถึง 125 ล้านบาท ดังนั้นคาดว่าในปีนี้จะทำเบี้ยได้ตามเป้า นายสมโพชน์ เกียรติไกรวัล รองกรรมการผู้จัดการอาวุโส สายงานการบริหารตัวแทน บริษัท โตเกียวมารีนฯ กล่าวว่า บริษัทมีผลประกอบการช่องทางตัวแทนเดือนเม.ย.ที่ผ่านมา เทียบกับช่วงเดียวกันของปีก่อน เบี้ยรับปีแรกสูงถึง 52% และเบี้ยรับปีแรกช่วงเดือน ม.ค.–เม.ย. เติบโต 21% และเบี้ยรับรวมเติบโต 118% หรือ 230 ล้านบาท ส่วนเป้าหมายในครึ่งปีแรกของช่องทางตัวแทนตั้งเป้าหมายเบี้ยรับรวม 558 ล้านบาท หรือ 45% ของเป้าหมายรวมทั้งปี 1,240 ล้านบาท 
ทั้งนี้ แบบที่ขายเป็นหลักยังคงเป็นแบบประกันบำนาญ ซึ่งปัจจุบันแบบประกันบำนาญมีสัดส่วนถึง 62% แบบออมทรัพย์ 21% และแบบคุ้มครองตลอดชีพ 15%
“ช่วง 2 ปีที่ผ่านมา เรารณรงค์ขายแบบออมทรัพย์เพื่อการเกษียณ ตามแนวความคิดการรับบำนาญ ที่เรียกว่า เพนชัน ช้อยส์ มาตลอด เพราะเล็งเห็นว่าในอนาคตไทยจะเข้าสู่วิกฤตสังคมผู้สูงอายุเช่นเดียวประเทศอื่น ซึ่งที่ผ่านมาปรากฏว่า สินค้าเพื่อรับบำนาญได้รับการตอบรับจากลูกค้าเป็นอย่างดี โดยสัดส่วนการขายสินค้าประเภทนี้ของบริษัท เติบโตสูงขึ้นอย่างต่อเนื่อง ซึ่งแม้เศรษฐกิจจะไม่ดี แต่เราก็ไม่ได้รับผลกระทบ เนื่องจากเราจับลูกค้าระดับบนเป็นหลัก อย่างเบี้ยเฉลี่ยของเราก็อยู่ที่ 5.1 หมื่นบาทต่อกรมธรรม์ มีทุนประกันเฉลี่ยอยู่ที่ 3.9 แสนบาทต่อกรมธรรม์” นายสมโพชน์ กล่าว
อย่างไรก็ตาม ในช่วงงานมหกรรมการเงิน 17-20 พ.ค.นี้ บริษัทได้เตรียมสินค้าใหม่เพื่อที่จะขายในงานโดยเฉพาะ เป็นสินค้าประเภทชำระเบี้ยครั้งเดียว “HERO 10/1” ที่ให้ความคุ้มครองชีวิตเต็มทุนประกันภัย 100% นาน 10 ปี พร้อมรับเงินคืนทุกปี 4% ของทุนประกันภัย รวมรับเงินคืน 136% และยังมีจุดเด่นอยู่ที่ได้รับการรับประกันอัตราผลตอบแทนลูกค้าสูงสุดถึง 4.21% โดยไม่ต้องเสียภาษี ตั้งเป้ายอดขายไว้ที่ 100 ล้านบาท